Двата крайцера от проекта B-65 (обозначение на МГЩ – V-16) от петата програма, известни с временните си номера 795 и 796, се предполага да бъдат заложени в корабостроителницата на Арсенала на флота в Куре в периода 1943 – 1944 г. и да се предадат на флота в периода 1945 – 1946 г. Обаче поради започването на реализацията на първия етап от военните приготовления от 15 ноември 1940 г. и прекомерното натоварване на корабостроителните предприятия перспективите за изпълнение на амбициозните планове стават малореални. На 6 ноември 1941 г. построяването на корпусите №795 и 796 е отложена за неопределен срок. След поражението при Мидуей петата програма за попълване на флота е отменена, заменящата я от 21 септември 1942 г. програма за военните кораби вече не включва големите крайцери.